Sterkar sjálfstæðar konur og mataræði fyrir úlfa eru meðal yrkisefna í Eurovisionlögum Norðurlandanna. Öll löndin fimm hafa nú valið sitt framlag.
Sem kunnugt er verða það systurnar Sigga, Elín og Beta sem stíga á svið í Torínó á Ítalíu í maí fyrir hönd Íslands, með lagi Lovísu Elísabetar Sigrúnardóttur Með hækkandi sól.
Svíar völdu sömuleiðis sitt framlag á laugardagskvöld. Flytjandinn heitir Cornelia Jakobs og var áður í stúlknasveitinni Love Generation. Sveitin tók tvisvar þátt í sænsku söngvakeppninni Melodifestivalen. Sólóferillinni var greinilega vænlegri til árangurs hjá Corneliu Jakobs og lagið hennar Hold Me Closer verður framlag Svía í ár.
Ein þekktasta rokkhljómsveit Finna fyrr og síðar tekur þátt í keppninni fyrir hönd heimalandsins. Þó samstarf hljómsveitarinnar The Rasmus spanni á þriðja áratug er þetta í fyrsta sinn sem þau taka þátt í keppninni. Lagið þeirra, Jezebel, er helgað sterkum sjálfstæðum konum.
Öllu styttra er samstarf dönsku hljómsveitarinnar REDDI, sem einfaldlega var sett saman fyrir söngvakeppnina þar í landi. REDDI eru fjórar og syngja lagið The Show.
Og síðast en ekki síst eru það Norðmenn, sem fara heldur ótroðnar slóðir í ár. Grímuklædd hljómsveitin Subwoolfer býður upp á lausnina gegn gráðugum úlfum í ævintýrunum. Lagið heitir Give That Wolf a Banana, gefum úlfinum banana. Grímuklæddu flytjendurnir kalla sig Keith og Jim og vilja með uppástungunni um nýtt matarræði úlfanna bjarga ömmum um allan heim.

Allar Norlandaþjóðirnar hafa nú valið sitt framlag í Eurovision. Sterkar sjálfstæðar konur og frumlegt úlfafóður eru meðal yrkisefna. í lögunum fimm. 